Document ID: 32016D1841

Reference:
19.10.2016
FI
Euroopan unionin virallinen lehti
L 282/1
NEUVOSTON PÄÄTÖS (EU) 2016/1841,
annettu 5 päivänä lokakuuta 2016,
ilmastonmuutosta koskevan Yhdistyneiden kansakuntien puitesopimuksen nojalla hyväksytyn Pariisin sopimuksen tekemisestä Euroopan unionin puolesta
EUROOPAN UNIONIN NEUVOSTO, joka
ottaa huomioon Euroopan unionin toiminnasta tehdyn sopimuksen ja erityisesti sen 192 artiklan 1 kohdan yhdessä sen 218 artiklan 6 kohdan a alakohdan kanssa,
ottaa huomioon Euroopan komission ehdotuksen,
ottaa huomioon Euroopan parlamentin hyväksynnän (1),
sekä katsoo seuraavaa:
(1)
Pariisissa 30 päivän marraskuuta ja 12 päivän joulukuuta 2015 välisenä aikana pidetyssä ilmastonmuutosta koskevan Yhdistyneiden kansakuntien puitesopimuksen (UNFCCC) 21. osapuolikonferenssissa hyväksyttiin ilmastonmuutoksen torjuntaa koskevien maailmanlaajuisten toimien tehostamista koskevan sopimuksen teksti.
(2)
Pariisin sopimus allekirjoitettiin 22 päivänä huhtikuuta 2016 neuvoston päätöksen (EU) 2016/590 (2) mukaisesti.
(3)
Pariisin sopimus tulee voimaan kolmantenakymmenentenä päivänä siitä päivästä, jona vähintään 55 UNFCCC:n osapuolta, joiden osuus kasvihuonekaasupäästöjen yhteismäärästä on arviolta vähintään 55 prosenttia, on tallettanut ratifioimis-, hyväksymis- tai liittymiskirjansa. Unioni ja sen jäsenvaltiot ovat UNFCCC:n osapuolia. Eurooppa-neuvosto korosti 18 päivänä maaliskuuta 2016 antamissaan päätelmissä, että unionin ja sen jäsenvaltioiden on ratifioitava Pariisin sopimus mahdollisimman nopeasti ja sellaisessa aikataulussa, että ne ovat sopimuksen osapuolia sen tullessa voimaan.
(4)
Pariisin sopimus korvaa vuoden 1997 Kioton pöytäkirjan nojalla valitun lähestymistavan.
(5)
Pariisin sopimuksessa asetetaan muun muassa pitkän aikavälin tavoite, joka vastaa tavoitetta pitää maapallon keskilämpötilan nousu selvästi alle kahdessa celsiusasteessa suhteessa esiteolliseen aikaan sekä pyrkiä rajoittamaan nousu 1,5 celsiusasteeseen suhteessa esiteolliseen aikaan. Tämän tavoitteen saavuttamiseksi osapuolet laativat ja antavat tiedoksi peräkkäiset kansallisesti määritellyt panoksensa ja ylläpitävät niitä.
(6)
Pariisin sopimuksen mukaan osapuolten on vuodesta 2023 alkaen viiden vuoden välein arvioitava toimet maailmanlaajuisesti ja viimeisimpien tieteellisten ja siihenastiseen täytäntöönpanoon liittyvien tietojen valossa. Tarkoituksena on arvioida saavutettua edistymistä sekä päästövähennys-, sopeutumis- ja tukitoimia. Kunkin osapuolen seuraavassa panoksessa edetään verrattuna osapuolen aiempaan panokseen ja se vastaa osapuolen korkeinta mahdollista tavoitetasoa.
(7)
Lokakuun 23 ja 24 päivänä 2014 pidetyn Eurooppa-neuvoston päätelmissä vuoteen 2030 ulottuvista ilmasto- ja energiapolitiikan puitteista hyväksyttiin EU:n sitovaksi tavoitteeksi vähentää kasvihuonekaasupäästöjä vuoteen 2030 mennessä koko talouden laajuisesti vähintään 40 prosenttia vuoteen 1990 verrattuna. Neuvosto hyväksyi 6 päivänä maaliskuuta 2015 tämän unionin ja sen jäsenvaltioiden panoksen niiden suunnitelluksi kansallisesti määritellyksi panokseksi, joka toimitettiin UNFCCC:n sihteeristölle.
(8)
Komissio korosti Pariisin sopimuksen allekirjoittamista unionin puolesta koskevan ehdotuksen liitteenä olleessa tiedonannossaan, että maailmanlaajuinen siirtyminen puhtaaseen energiaan edellyttää muutoksia sijoittajien toimintatavoissa sekä kannustimia kaikilla politiikan aloilla. Yksi unionin tärkeimmistä tavoitteista on luoda joustava energiaunioni, jolla turvataan kansalaisille varma, kestävä, kilpailukykyinen ja kohtuuhintainen energiansaanti. Tämän saavuttaminen edellyttää kunnianhimoisten ilmastotoimien jatkamista sekä kehitystä muiden energiaunionin osa-alueiden osalta.
(9)
Neuvosto vahvisti 18 päivänä syyskuuta 2015 antamissaan päätelmissä, että unioni ja sen jäsenvaltiot aikovat toimia Pariisin sopimuksen puitteissa yhdessä ja piti myönteisenä Norjan ja Islannin aikomusta osallistua tähän yhteiseen toimintaan.
(10)
Unionin ja sen jäsenvaltioiden yhteisistä toimista sovitaan myöhemmin. Niihin kuuluvat unionille ja sen jäsenvaltioille osoitetut päästötasot.
(11)
Pariisin sopimuksen 4 artiklan 16 kohdan mukaan sihteeristölle on ilmoitettava yhteisestä toiminnasta, mukaan lukien kullekin osapuolelle osoitettu päästötaso kyseisenä ajanjaksona.
(12)
Pariisin sopimus on Euroopan unionin toiminnasta tehdyn sopimuksen 191 artiklassa tarkoitettujen unionin ympäristötavoitteiden mukainen. Näitä tavoitteita ovat ympäristön laadun säilyttäminen, suojelu ja parantaminen, ihmisten terveyden suojelu sekä sellaisten toimenpiteiden edistäminen kansainvälisellä tasolla, joilla puututaan alueellisiin tai maailmanlaajuisiin ympäristöongelmiin, ja erityisesti ilmastonmuutoksen torjuminen.
(13)
Pariisin sopimus ja toimivaltaa koskeva ilmoitus olisi tästä syystä hyväksyttävä unionin puolesta,
ON HYVÄKSYNYT TÄMÄN PÄÄTÖKSEN:
1 artikla
Hyväksytään ilmastonmuutosta koskevan Yhdistyneiden kansakuntien puitesopimuksen nojalla 12 päivänä joulukuuta 2015 hyväksytty Pariisin sopimus unionin puolesta.
Pariisin sopimuksen teksti on liitetty tähän päätökseen.
Hyväksytään myös tähän päätökseen liitetty toimivaltaa koskeva ilmoitus unionin puolesta.
2 artikla
Neuvoston puheenjohtaja nimeää yhden tai useamman henkilön, jolla on oikeus tallettaa unionin puolesta ratifioimiskirja Yhdistyneiden kansakuntien pääsihteerin huostaan Pariisin sopimuksen 20 artiklan 1 kohdan mukaisesti yhdessä toimivaltaa koskevan ilmoituksen kanssa.
3 artikla
1.   Jäsenvaltioiden on pyrittämään toteuttamaan tarvittavat toimet ratifioimiskirjojen tallettamiseksi samanaikaisesti unionin kanssa tai mahdollisimman pian sen jälkeen.
2.   Jäsenvaltioiden on ilmoitettava komissiolle päätöksistään ratifioida Pariisin sopimus tai, olosuhteidensa mukaisesti, todennäköinen päivämäärä, jona vaaditut menettelyt saadaan päätökseen.
4 artikla
Tämä päätös tulee voimaan sitä päivää seuraavana päivänä, jona se hyväksytään.
Tehty Brysselissä 5 päivänä lokakuuta 2016.
Neuvoston puolesta
Puheenjohtaja
M. LAJČÁK
(1)  Hyväksyntä annettu 4 päivänä lokakuuta 2016.
(2)  Neuvoston päätös (EU) 2016/590, annettu 11 päivänä huhtikuuta 2016, Yhdistyneiden kansakuntien ilmastonmuutosta koskevan puitesopimuksen nojalla hyväksytyn Pariisin sopimuksen allekirjoittamisesta Euroopan unionin puolesta (EUVL L 103,19.4.2016, s. 1).

Summary:
Ilmastonmuutos – EU:n ratifioima Pariisin sopimus
Ilmastonmuutos – EU:n ratifioima Pariisin sopimus
TIIVISTELMÄ ASIAKIRJASTA:
Päätös (EU) 2016/1841 ilmastonmuutosta koskevasta Pariisin sopimuksesta
Pariisin sopimus
PÄÄTÖKSEN TARKOITUS
Euroopan unionin neuvoston päätöksellä ratifioidaan ilmastonmuutosta koskeva Pariisin sopimus kaikkien Euroopan unionin (EU) maiden puolesta.
Sopimuksen tavoitteena on tehostaa maailmanlaajuisia toimia ilmastonmuutoksen uhan torjumiseksi muun muassa rajoittamalla lämpötilan nousu selvästi alle 2 oC:een.
TÄRKEIMMÄT KOHDAT
Sopimuksen mukaisesti EU-maat aikovat
saavuttaa pitkän aikavälin tavoitteen pitää maapallon keskilämpötilan nousu selvästi alle 2oC:ssa suhteessa esiteolliseen aikaan
pyrkiä lisätoimilla rajoittamaan nousun 1,5oC:een
laatia ja panna täytäntöön kansalliset toimintasuunnitelmat (suunnitellut kansallisesti määritellyt panokset) näiden tavoitteiden saavuttamiseksi
antaa toisilleen ja yleisölle selonteon sitoumusten täyttämisen edistymisestä
vuodesta 2023 lähtien arvioida viiden vuoden välein toimet maailmanlaajuisesti kansainvälisten kumppaneiden kanssa asettaakseen tutkimusnäyttöön ja saavutettuihin tuloksiin perustuvia lisätavoitteita
toteuttaa toimenpiteitä jo väistämättömistä ilmastonmuutoksen vaikutuksista selviämiseksi
tukea kehitysmaita käytännön toimin ja rahoituksella auttaakseen niitä sopeutumaan ilmastonmuutokseen.
EU:n tähänastiset ilmastotoimet
Vuonna 2014 EU-maat asettivat sitovaksi tavoitteekseen  vähentää kasvihuonekaasupäästöjä 40 prosenttia vuoteen 1990 verrattuna vuoteen 2030 mennessä.
Tämä edellyttää siirtymistä puhtaisiin, kestäviin energiamuotoihin, joiden on oltava myös kilpailukykyisiä ja kohtuuhintaisia. EU myöntää, että energia-alalla tarvitaan kannustimia välttämättömien investointien edistämiseksi.
MISTÄ ALKAEN SOPIMUSTA SOVELLETAAN?
              
Sopimus tuli voimaan 4. marraskuuta 2016, ja sitä sovelletaan vuodesta 2020.
TAUSTAA
              
Sopimuksella tehostetaan ilmastonmuutoksen torjuntaa koskevia maailmanlaajuisia toimia pyrkimällä nykyisillä toimilla ilmastoneutraaliuden saavuttamiseen ennen vuosisadan loppua.
Pariisissa joulukuussa 2015 sopimuksen hyväksyi 195 maata, ja se korvaa vuoden 1997 Kioton pöytäkirjan.
Lisätietoa
Pariisin sopimusta käsittelevä osio Euroopan komission verkkosivustolla.
ASIAKIRJAT
            
Neuvoston päätös (EU) 2016/1841, annettu 5 päivänä lokakuuta 2016, ilmastonmuutosta koskevan Yhdistyneiden kansakuntien puitesopimuksen nojalla hyväksytyn Pariisin sopimuksen tekemisestä Euroopan unionin puolesta (EUVL L 282, 19.10.2016, s. 1–3)
Pariisin sopimus (EUVL L 282, 19.10.2016, s. 4–18)
Viimeisin päivitys: 04.11.2016